Document ID: 32006D0693

ΑΠΌΦΑΣΗ ΤΗΣ ΕΠΙΤΡΟΠΉΣ
της 13ης Οκτωβρίου 2006
για τροποποίηση της απόφασης 2005/393/ΕΚ για τους όρους που ισχύουν για τις μετακινήσεις από τις ζώνες αυτές ή διαμέσου αυτών σχετικά με τον καταρροϊκό πυρετό του προβάτου
[κοινοποιηθείσα υπό τον αριθμό Ε(2006) 4813]
(Κείμενο που παρουσιάζει ενδιαφέρον για τον ΕΟΧ)
(2006/693/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 6 παράγραφος 1 δεύτερο εδάφιο, το άρθρο 8 παράγραφος 3, τα άρθρα 11 και 12 και το άρθρο 19 παράγραφος 2,
Εκτιμώντας τα ακόλουθα:
(1)
Η οδηγία 2000/75/ΕΚ ορίζει κανόνες και μέτρα ελέγχου για την καταπολέμηση του καταρροϊκού πυρετού του προβάτου στην Κοινότητα, συμπεριλαμβανομένου του καθορισμού ζωνών προστασίας και εποπτείας και της απαγόρευσης απομάκρυνσης των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2) προβλέπει την οριοθέτηση των συνολικών γεωγραφικών περιοχών στις οποίες τα κράτη μέλη οφείλουν να καθορίζουν ζώνες προστασίας και εποπτείας («απαγορευμένες ζώνες») σχετικά με τον καταρροϊκό πυρετό του προβάτου.
(3)
Μόλις επικυρωθεί επίσημα η παρουσία του ιού του καταρροϊκού πυρετού του προβάτου σε εκμετάλλευση, στην οδηγία 2000/75/ΕΚ προβλέπονται ορισμένοι περιορισμοί που πρέπει να εφαρμόζονται σε ακτίνα 20 km γύρω από την προσβεβλημένη εκμετάλλευση. Στους περιορισμούς αυτούς περιλαμβάνεται η απαγόρευση των μετακινήσεων ευπαθών ζώων από και προς τις εκμεταλλεύσεις που βρίσκονται εντός της ακτίνας αυτής («η απαγόρευση μετακίνησης»). Στην οδηγία προβλέπονται παρεκκλίσεις από την απαγόρευση μετακίνησης για μετακινήσεις ζώων στη ζώνη προστασίας.
(4)
Είναι συνεπώς σκόπιμο να επιτραπεί η μετακίνηση ζώων από εκμεταλλεύσεις στις οποίες έχει επιβληθεί η απαγόρευση μετακίνησης εντός της απαγορευμένης ζώνης για άμεση μεταφορά σε σφαγείο. Συνεπώς, η απόφαση 2005/393/ΕΚ πρέπει να τροποποιηθεί για να επιτρέπονται οι μετακινήσεις αυτού του είδους.
(5)
Λαμβάνοντας υπόψη ορισμένες κτηνοτροφικές πρακτικές, κρίνεται επίσης σκόπιμο να προβλεφθούν ειδικοί όροι για την ελαχιστοποίηση του κινδύνου μετάδοσης του ιού όταν μεταφέρονται ζώα από εκμεταλλεύσεις στις οποίες έχει επιβληθεί απαγόρευση μετακινήσεων σε συγκεκριμένες εκμεταλλεύσεις εντός της απαγορευμένης ζώνης την οποία μπορούν να εγκαταλείψουν μόνον για σφαγή. Επίσης είναι σκόπιμο να τροποποιηθεί η απόφαση 2005/393/ΕΚ ώστε να θεσπιστούν οι όροι αυτού του είδους.
(6)
Στο άρθρο 4 της απόφασης 2005/393/ΕΚ προβλέπεται σήμερα ότι η αρμόδια αρχή ενδέχεται να εξαιρέσει από την απαγόρευση εξόδου τις εσωτερικές μετακινήσεις ζώων από μια απαγορευμένη ζώνη για άμεση σφαγή μέσα στο ίδιο κράτος μέλος, κατόπιν διενέργειας αξιολόγησης του κινδύνου κατά περίπτωση και υπό ορισμένους όρους. Ωστόσο, στην εν λόγω διάταξη δεν προβλέπεται ότι οι εξαιρέσεις από την απαγόρευση εξόδου πρέπει να συνδέονται με ένα ευνοϊκό αποτέλεσμα της αξιολόγησης κινδύνου. Κρίνεται σκόπιμο και για μεγαλύτερη διαφάνεια να απαιτείται οι εξαιρέσεις αυτές να εγκρίνονται μετά από ευνοϊκό αποτέλεσμα της αξιολόγησης κινδύνου.
(7)
Η εξαίρεση από την απαγόρευση εξόδου για ζώα που εγκαταλείπουν τις απαγορευμένες ζώνες στο πλαίσιο του ενδοκοινοτικού εμπορίου, που προβλέπεται σήμερα στο άρθρο 5 παράγραφος 1 της απόφασης 2005/393/ΕΚ, περιλαμβάνει όρους υγειονομικού ελέγχου των ζώων για εσωτερικές μετακινήσεις σε εκμετάλλευση, όπως καθορίζεται στο άρθρο 3 της απόφασης και την έγκριση του κράτους μέλους προορισμού πριν από τη μετακίνηση.
(8)
Για λόγους συνοχής, κρίνεται σκόπιμο οι υγειονομικοί όροι που καθορίζονται στο άρθρο 4 της απόφασης 2005/393/ΕΚ για την εξαίρεση από την απαγόρευση εξόδου για εσωτερικές μετακινήσεις για σφαγή, μαζί με την έγκριση του κράτους μέλους προορισμού πριν από τη μετακίνηση, να ισχύουν επίσης για την εξαίρεση από την απαγόρευση εξόδου για ζώα που προορίζονται για άμεση σφαγή σε άλλο κράτος μέλος.
(9)
Οι διατάξεις του παραρτήματος II της απόφασης 2005/393/ΕΚ σχετικά με τις μετακινήσεις ζώντων ζώων που ανήκουν σε είδη ευπαθή στον καταρροϊκό πυρετό του προβάτου και του σπέρματος, ωαρίων και εμβρύων από απαγορευμένες ζώνες πρέπει να είναι σύμφωνες με τους όρους που καθορίζονται στο κεφάλαιο 2.2.13 του κώδικα υγείας χερσαίων ζώων του Παγκόσμιου Οργανισμού για την Υγεία των Ζώων (OIE).
(10)
Για το ενδοκοινοτικό εμπόριο καταψυγμένου σπέρματος που συμμορφώνεται με τους όρους του παραρτήματος II της απόφασης 2005/393/ΕΚ δεν χρειάζεται η έγκριση του κράτους μέλους προορισμού πριν από την μετακίνηση, επειδή με τη δοκιμή μετά τη συλλογή επαληθεύεται αδιαμφισβήτητα η απουσία της νόσου στο ζώο δότη.
(11)
Η Γαλλία και η Γερμανία ενημέρωσαν την Επιτροπή σχετικά με την ανάγκη να προσαρμοστεί η απαγορευμένη ζώνη σε σχέση με τα εν λόγω κράτη μέλη. Συνεπώς, ενδείκνυται η τροποποίηση του παραρτήματος Ι της απόφασης 2005/393/ΕΚ.
(12)
Η απόφαση 2005/393/ΕΚ πρέπει, συνεπώς, να τροποποιηθεί ανάλογα.
(13)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/393/ΕΚ τροποποιείται ως εξής:
1)
Το άρθρο 2α αντικαθίσταται από το ακόλουθο κείμενο:
«Άρθρο 2a
Παρέκκλιση από την απαγόρευση μετακίνησης
Κατά παρέκκλιση από το άρθρο 6 παράγραφος 1 στοιχείο γ) της οδηγίας 2000/75/ΕΚ, τα ακόλουθα ζώα εξαιρούνται από την απαγόρευση μετακίνησης:
α)
Ζώα για άμεση μεταφορά σε σφαγείο που βρίσκεται εντός της απαγορευμένης ζώνης γύρω από την εκμετάλλευση αποστολής·
β)
ζώα που προορίζονται για εκμετάλλευση η οποία βρίσκεται στην απαγορευμένη ζώνη γύρω από την εκμετάλλευση αποστολής και
i)
εντός ακτίνας 20 χλμ. γύρω από προσβεβλημένη εκμετάλλευση· ή
ii)
εκτός ακτίνας 20 km γύρω από προσβεβλημένη εκμετάλλευση, με την προϋπόθεση:
-
εκ των προτέρων έγκρισης και συμμόρφωσης με τυχόν εγγυήσεις υγειονομικού ελέγχου των ζώων που απαιτούνται από τις αρμόδιες αρχές του τόπου της εκμετάλλευσης αποστολής και προορισμού σχετικά με μέτρα καταπολέμησης της διάδοσης του ιού του καταρροϊκού πυρετού του προβάτου και προστασίας από επιθέσεις φορέων, ή
-
δοκιμασίας ταυτοποίησης παράγοντα όπως ορίζεται στο τμήμα Α παράγραφος 1 στοιχείο γ) του παραρτήματος ΙΙ η οποία έχει πραγματοποιηθεί με αρνητικά αποτελέσματα σε δείγμα που λαμβάνεται εντός 48 ωρών από την αποστολή από το συγκεκριμένο ζώο το οποίο πρέπει να προστατεύεται από την επίθεση φορέων τουλάχιστον από τη στιγμή που ελήφθη το δείγμα και πρέπει να μην εγκαταλείψει την εκμετάλλευση προορισμού παρά μόνον για άμεση σφαγή».
2)
Στο άρθρο 3, η εισαγωγική φράση της παραγράφου 3 αντικαθίσταται από τα εξής:
«Όταν σε μια ανάλογη, από επιδημιολογική άποψη, περιοχή των απαγορευμένων ζωνών έχουν παρέλθει περισσότερες από 40 ημέρες από την ημερομηνία παύσης της δραστηριότητας του φορέα του ιού, η αρμόδια αρχή μπορεί να επιτρέπει εξαιρέσεις από την απαγόρευση εξόδου για τις εσωτερικές μετακινήσεις των εξής:»
3)
Στο άρθρο 4, η εισαγωγική φράση και η εισαγωγική φράση στο στοιχείο α) αντικαθίσταται από το εξής κείμενο:
«Η αρμόδια αρχή ενδέχεται να εξαιρέσει από την απαγόρευση εξόδου τις μετακινήσεις ζώων από μια απαγορευμένη ζώνη για άμεση σφαγή μέσα στο ίδιο κράτος μέλος, εάν:
α)
διενεργείται αξιολόγηση του κινδύνου κατά περίπτωση με ευνοϊκά αποτελέσματα για την ενδεχόμενη επαφή μεταξύ των ζώων και των φορέων του ιού κατά τη μεταφορά στο σφαγείο, λαμβάνοντας υπόψη:»
4)
Το άρθρο 5 τροποποιείται ως εξής:
α)
Η παράγραφος 1 αντικαθίσταται από το ακόλουθο κείμενο:
«1. Η αρμόδια αρχή εξαιρεί από την απαγόρευση εξόδου για το ενδοκοινοτικό εμπόριο τις μετακινήσεις ζώων, του σπέρματος, των ωαρίων και των εμβρύων τους από τις απαγορευμένες ζώνες, εάν:
α)
τα ζώα, το σπέρμα, τα ωάρια και τα έμβρυά τους πληρούν τους όρους που αναφέρονται στο άρθρο 3 ή 4 και
β)
με εξαίρεση την περίπτωση καταψυγμένου σπέρματος, στην οποία το κράτος μέλος προορισμού παρέχει την έγκρισή του πριν από τη μετακίνηση».
β)
Προστίθεται η ακόλουθη παράγραφος 3:
«3. Το παρόν άρθρο δεν ισχύει για τις μετακινήσεις ζώων σύμφωνα με την παρέκκλιση που προβλέπεται στο άρθρο 2α».
5)
Τα παραρτήματα I και II τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 13 Οκτωβρίου 2006.

Labels: 0
3
8
6
18